To ud af tre forskere på de danske universiteter er mænd, men nu vil Aalborg Universitet skabe mere lige forhold mellem kønnene.

Universitetet har indført en ny handleplan for ligestilling og diversitet, og målet er at få flere kvinder ind i professorater og forskerstillinger.

Kvinder som mentorer

- Når mænd og kvinder har lige muligheder, så sikrer vi jo, at vi får fat i de bedste, siger rektor Per Michael Johansen.

Universitetet vil skabe ligestilling ved blandt andet at lave klare mål for andel af kvinder i ledelsen. Og så skal unge forskere og lederaspiranter have kvindelige mentorer og rollemodeller.

Går glip af talent

Organisationen Danske Universiteter roser initiativet fra Aalborg Universitet. Det kræver handling at rette op på kønsbalancen, siger direktør Jesper Langergaard.

- Vi må gå ud fra, at kvinderne er lige så dygtige som de mandlige forskere. Det betyder, at vi går glip af noget talent, hvis vi ikke sørger for at give kvinderne lige muligheder, siger han.